
Gazda és kutya személyiségének szerepe a kutya viselkedésére a módosított Idegenhelyzet tesztben (Elõzetes eredmények)

A kutyával foglalkozó újabb kutatások nagy hangsúlyt fektetnek a kutya személyiségének leírására, amelyek azonban a gazda véleménye alapján határozzák meg a kutyák személyiségvonásait. Ugyanakkor az etológiai megközelítés alapján nagyon fontos lenne megvizsgálni, hogy a kérdőívek alapján készített jellemzés milyen mértékben függ össze a pontosan kidolgozott tesztekben megfigyelhető, illetve mérhető viselkedéssel.
Jelen kutatásban azt vizsgáljuk, hogy a kutya Idegen helyzet tesztben megfigyelt viselkedése milyen mértékben mutat összefüggést a kutya és a gazda kérdőívekkel leírt személyiségvonásaival. Negyven különböző fajtájú és keverék kutya gazdáját kértük meg, hogy egy kutyára vonatkozó standard személyiségteszt (5 vonásos elemzés: Extroverzió/introverzió, Együttműködés, Lelkiismeretesség, Stabilitás/neurocitás, Élményekre való nyitottság) segítségével jellemezze saját magát, illetve kutyáját. Ezt követően a kutyákat Idegen helyzet tesztben figyeltük meg.
Előzetes eredményeink szerint a kutyák gazda irányába mutatott aktivitása, illetve játékossága összefüggést mutat a kutya stabilitásával, illetve együttműködési készségével.
A megfigyelések igazolják, hogy egyezés mutatkozik a gazdák által nyújtott személyiségleírás, illetve bizonyos tesztekben mutatott viselkedés között. Egyelőre igen kevés ilyen típusú vizsgálatot végeztek, így nehéz megállapítani, hogy a kérdőívekkel vagy viselkedéstesztek révén feltárt személyiségvonások előnyösebbek-e a kutyák egyedi különbségeinek leírására.



